Document ID: 32012R0451

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 451/2012 ΤΗΣ ΕΠΙΤΡΟΠΉΣ
της 29ης Μαΐου 2012
σχετικά με την απόσυρση από την αγορά ορισμένων πρόσθετων υλών ζωοτροφών που ανήκουν στη λειτουργική ομάδα των πρόσθετων υλών ενσίρωσης
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 10 παράγραφος 5,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων και καθορίζει τους όρους και τις διαδικασίες για τη χορήγηση της εν λόγω άδειας. Το άρθρο 10 παράγραφος 7 του κανονισμού (ΕΚ) αριθ. 1831/2003, σε συνδυασμό με το άρθρο 10 παράγραφοι 1 έως 4, περιλαμβάνει ειδικές διατάξεις για την αξιολόγηση των προϊόντων που χρησιμοποιούνταν στην Ένωση ως πρόσθετες ύλες ενσίρωσης κατά την ημερομηνία που άρχισε να εφαρμόζεται ο εν λόγω κανονισμός.
(2)
Οι πρόσθετες ύλες ζωοτροφών που αναφέρονται στο παράρτημα καταχωρίστηκαν στο κοινοτικό μητρώο πρόσθετων υλών ζωοτροφών ως υφιστάμενα προϊόντα σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003.
(3)
Όσον αφορά τη χρήση των εν λόγω πρόσθετων υλών ζωοτροφών ως πρόσθετων υλών ενσίρωσης, δεν υποβλήθηκε αίτηση για τη χορήγηση άδειας σύμφωνα με το άρθρο 10 παράγραφος 7, σε συνδυασμό με το άρθρο 10 παράγραφος 2 του κανονισμού (ΕΚ) αριθ. 1831/2003, πριν από τη λήξη της προθεσμίας που προβλέπεται στο άρθρο 10 παράγραφος 7. Όσον αφορά την πρόσθετη ύλη εξαμεθυλενοτετραμίνη για ορισμένα είδη ζώων, δεν υποβλήθηκε αίτηση για τη χορήγηση άδειας πριν από την εν λόγω προθεσμία.
(4)
Για σκοπούς διαφάνειας, οι πρόσθετες ύλες για τις οποίες δεν υποβλήθηκε αίτηση για τη χορήγηση άδειας εντός της προθεσμίας που καθορίζεται στο άρθρο 10 παράγραφος 7 του κανονισμού (ΕΚ) αριθ. 1831/2003 παρατέθηκαν σε ξεχωριστό μέρος του κοινοτικού μητρώου πρόσθετων υλών ζωοτροφών.
(5)
Οι εν λόγω πρόσθετες ύλες ζωοτροφών θα πρέπει συνεπώς να αποσυρθούν από την αγορά σε ό,τι αφορά τη χρήση τους ως πρόσθετων υλών ενσίρωσης, με εξαίρεση τα είδη για τα οποία έχουν υποβληθεί αιτήσεις για τη χορήγηση άδειας. Το παρόν μέτρο δεν αντίκειται στη χρήση ορισμένων από τις προαναφερόμενες πρόσθετες ύλες σύμφωνα με άλλες κατηγορίες ή λειτουργικές ομάδες για τις οποίες ενδέχεται να επιτρέπονται.
(6)
Επειδή η απόσυρση των σχετικών πρόσθετων υλών ενσίρωσης δεν αφορά λόγους ασφάλειας, είναι σκόπιμο να επιτραπεί μεταβατική περίοδος κατά την οποία να μπορούν να εξαντληθούν τα υπάρχοντα αποθέματα αυτών των πρόσθετων υλών καθώς και τα προμείγματα και οι ενσιρωμένες ζωοτροφές που παρήχθησαν με αυτές τις πρόσθετες ύλες.
(7)
Η απόσυρση των πρόσθετων υλών ζωοτροφών που παρατίθενται στο παράρτημα δεν θα πρέπει να επηρεάσει την ενδεχόμενη μελλοντική χορήγηση άδειας όσον αφορά αυτές τις πρόσθετες ύλες ή τη λήψη μέτρων για το καθεστώς τους βάσει των όρων και σύμφωνα με τις διαδικασίες που ορίζονται στον κανονισμό (ΕΚ) αριθ. 1831/2003.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Απόσυρση
Οι πρόσθετες ύλες ζωοτροφών που αναφέρονται στο μέρος Α του παραρτήματος, οι οποίες ανήκουν στη λειτουργική ομάδα «πρόσθετες ύλες ενσίρωσης» της κατηγορίας «τεχνολογικές πρόσθετες ύλες», αποσύρονται από την αγορά.
Η πρόσθετη ύλη ζωοτροφών που αναφέρεται στο μέρος Β του παραρτήματος, η οποία ανήκει στη λειτουργική ομάδα «πρόσθετες ύλες ενσίρωσης» της κατηγορίας «τεχνολογικές πρόσθετες ύλες», αποσύρεται από την αγορά για τα είδη των ζώων που αναφέρονται στο εν λόγω μέρος του παραρτήματος.
Άρθρο 2
Μεταβατικά μέτρα
1. Τα υφιστάμενα αποθέματα των πρόσθετων υλών ζωοτροφών που αναφέρονται στο μέρος Α του παραρτήματος μπορούν να εξακολουθήσουν να διατίθενται στην αγορά και να χρησιμοποιούνται ως πρόσθετες ύλες ζωοτροφών που ανήκουν στη λειτουργική ομάδα «πρόσθετες ύλες ενσίρωσης» της κατηγορίας «τεχνολογικές πρόσθετες ύλες» έως τις 19 Ιουνίου 2013.
2. Τα προμείγματα που παράγονται με τις πρόσθετες ύλες οι οποίες αναφέρονται στην παράγραφο 1 μπορούν να εξακολουθήσουν να διατίθενται στην αγορά και να χρησιμοποιούνται έως τις 19 Ιουνίου 2013.
3. Οι ενσιρωμένες ζωοτροφές οι οποίες παράγονται με τις πρόσθετες ύλες που αναφέρονται στην παράγραφο 1 ή με τα προμείγματα που αναφέρονται στην παράγραφο 2 μπορούν να εξακολουθήσουν να διατίθενται στην αγορά και να χρησιμοποιούνται έως τις 19 Ιουνίου 2014.
4. Όσον αφορά την πρόσθετη ύλη ζωοτροφών που αναφέρεται στο μέρος Β του παραρτήματος, οι παράγραφοι 1, 2 και 3 εφαρμόζονται για τα είδη των ζώων που αναφέρονται στο εν λόγω μέρος του παραρτήματος.
Άρθρο 3
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Μαΐου 2012.

Labels: 3
17
6